<classify> MKUU wa Mkoa wa Njombe, Christopher Ole Sendeka ametembelea Taasisi ya Utafi ti wa Kilimo TARI Kituo cha Uyole kilichopo Mbeya, kuona uzalishaji wa miche ya parachichi, kujifunza kilimo hicho na kuagiza miche bora 3,000 ili akapande mkoani humo.Ziara hiyo ni kutokana na taarifa zilizokuwa zikiripotiwa na vyombo vya habari kuhusu manufaa na faida kwa wakulima wa zao hilo. Mkuu wa Kituo cha TARI Uyole, Dk Tulole Bucheyeki alisema hayo alipokuwa akizungumza na HabariLeo wakati akikaribisha Mwaka Mpya 2020.Dk Bucheyeki alisema katika ziara hiyo, Sendeka alijifunza jinsi ya kupanda parachichi, mbolea inayotumika, matumizi ya viuatilifu na jinsi ya kupata masoko. Alishauri wananchi kupanda zao hilo, kwa kuwa soko lake ni kubwa ndani na nje ya nchi, kwani mti ukizalishwa kitaalamu unaweza kuzaa matunda 800 hadi 12,000 kwa mwaka.Ekari moja unapanda miti 72. Ukichukua matunda 1,200 kwa mti kwa mwaka unapata matunda 86,400. Bei ya chini ya tunda moja la parachichi ni Sh 200. Ukiuza matunda hayo kwa ekari moja utapata zaidi ya Sh milioni 17. Ukiuza kwa eka 10 kwa mwaka utapata zaidi ya shilingi milioni 170 kwa mwaka.Zao hili linaweza likastawi mahali popote pale nchini, inategemea ni aina ipi itakayopandwa katika sehemu husika, alisema.Ofisa Uhaulishaji kituoni hapo, Rehema Olesenga alisema soko la parachichi lililopo hivi sasa, limehamasisha wakulima kupanda zao hilo, kwani awali kabla ya kuwepo kwa masoko rasmi yenye tija, wakulima walikuwa wakilisha nguruwe parachichi, ambayo mengi yalikuwa ni ya kienyeji, hususani katika eneo la Tukuyu mkoani Mbeya.Alisema kuwepo kwa masoko hayo kwa sasa, kumeleta hamasa kwa wakulima kwa kuongeza uzalishaji huo wa parachichi. Alitoa angalizo kuwa kuna wafanyabiashara waliojitokeza ambao sasa wameanza kuingilia parachichi, kwa kuvuna matunda machanga ambayo hayajakomaa, hivyo ni vema wakadhibitiwa mapema ili wasiliharibu soko hilo. Mtafiti wa Matunda kituoni hapo, Daud Mbongo alitaja aina za parachichi zilizopo kituoni hapo kuwa ni Hass, Fuerte, Ikulu, Booth 7, Weiso, Pinkerton na Simonds.Mbongo alisema aina ya Hass ina soko kubwa ndani na nje ya nchi na kwamba mnunuaji kabla ya kununua, huangalia ubora wa tunda kwanza. Pia aina ya Fuerte nayo ina soko nje ya nchi pia, lakini ni nzuri kwa soko la ndani.Mkurugenzi Mkuu wa TARI, Dk Geoffrey Mkamilo alisema taasisi hiyo inajihusisha na usambazaji wa teknolojia katika kuwafikia wakulima na wadau wengine wa kilimo. Alisema taasisi hiyo ilianzishwa kwa Sheria ya Bunge Namba 10 ya mwaka 2016 yenye jukumu la kutafiti, kusimamia na kuhamasisha matumizi ya teknolojia mbalimbali kwa wakulima na wadau wengine, ikiwemo kuratibu shughuli zote za utafiti wa kilimo Tanzania Bara.Mwenyekiti wa Bodi ya Wakurugenzi TARI, Dk Yohana Budeba alisema bila utafiti, maendeleo ya kilimo hayawezi kupatikana Alisema utafiti ni gharama na unahitaji fedha nyingi.  <topic>: KITAIFA 